b'\n_START_ARTICLE_\nBlek engm\xc3\xa5ler\n_START_SECTION_\nUtseende\n_START_PARAGRAPH_\nEn liten (vingespenn 16 \xe2\x80\x93 20\xc2\xa0mm), slank, blekt brunlig gr\xc3\xa5 til nesten hvit m\xc3\xa5ler, grunnfargen kan ogs\xc3\xa5 v\xc3\xa6re lysbrun. Vingene har spredte, m\xc3\xb8rkere skjell og fem tverrb\xc3\xa5nd som ofte er ganske utydelige. Larven er gr\xc3\xa5brun, med en U-formet, m\xc3\xb8rk tegning p\xc3\xa5 ryggsiden av hvert kroppsledd.\n_START_SECTION_\nLevevis\n_START_PARAGRAPH_\nLarvene lever p\xc3\xa5 visne og t\xc3\xb8rre blader av en rekke ulike planter, blant andre ryllik, vendelrot, mj\xc3\xb8durt og bl\xc3\xa5b\xc3\xa6r. De voksne m\xc3\xa5lerne flyr om natten i mai \xe2\x80\x93 juni og kommer gjerne til lys.\n_START_SECTION_\nUtbredelse\n_START_PARAGRAPH_\nArten forekommer over det meste av Europa, bortsett fra Den iberiske halv\xc3\xb8y, og i det nordlige Asia. I Norge er den bare funnet i den s\xc3\xb8rlige delen av \xc3\x98stlandet vestover til Aust-Agder.'